Kegyelem nektek és békesség Istentől a mi Atyánktól és az Úr Jézus Krisztustól! Ámen

Ézs 29, 13-19
*Így szól az Úr: Mivel ez a nép csak szájával közeledik hozzám, és ajkával dicsőít engem, de szíve távol van tőlem, istenfélelme pedig csupán betanult emberi parancsolat, azért én úgy bánok majd ezzel a néppel, hogy csodálkozni fog, igen csodálkozni: vége lesz a bölcsek bölcsességének, az értelmesek értelme is kevésnek bizonyul. Jaj azoknak, akik el akarják titkolni tervüket az ÚR elől! Sötétben hajtják végre tettüket, mert azt gondolják: Ki láthat meg minket, ki ismerhetne ránk? Micsoda fonákság! Egyenrangú talán az agyag a fazekassal? Mondhatja-e az alkotás alkotójának: Nem ő alkotott engem?! Mondhatja-e a fazék a fazekasnak: Nem ért a dolgához?! Már csak kevés idő van hátra, és a Libánon kertté válik, a kert pedig erdőnek látszik. Azon a napon a süketek is meghallják az írás szavait, a vakok szemei pedig látni fognak a homály és sötétség után. Újra örömüket lelik az alázatosak az ÚRban, a legszegényebbek is örvendezni fognak Izráel Szentje előtt,*
Ámen

Isten megszentelt népe!

Már gyermek koromban megtanultam, hogy fontos és beszédes dolog a megszólítás. Édesanyám sok becéző és kedves megszólító elnevezése mellett, mint például Csabi, Csabikám, Kisfiam, tisztán emlékszem a különösebb hangsúly nélkül is fenyegetően, dorgálóan ható „Sztyéhlik Csaba” megszólításokra is. Ha így indította egy gondolatát felém, rögtön tudtam, hogy valami stiklire fény derült, vagy legalábbis valamiben túl messzire mentem.
Júda népéből sokan, talán hozzám hasonlóan, már az igénkben hallott megszólításra azonnal felkapták a fejüket. „*Mivel ez a nép”*Isten az ószövetség legnagyobb részében, mint saját népéról, az övéiről, a vele szövetségben lévőkről beszél, ha Ábrahámtól kezdve bármikor megszólítja őket. Itt azonban nem. Csak ennyi a megszólítás: „*ez a nép”*.
Isten itt egyértelműen távolságot tart. Távol vannak egymástól, de nem azért, mert az Úr nem akar kapcsolatot, mert Ő elhagyta teremtényeit, illetve a választott népet! A mennyei Atya azért van távol, mert távolra kerültek Tőle, pontosabban ott hagyták őt. Mint ahogyan egy megunt kisállatot sokszor ott hagynak az út szélén, vagy csak egyszerűen egy idő után már nem törődnek vele. Ha akar maradhat, de már nem igazán érdekel senkit. Az ember hagyja el az Urat, nem pedig az Isten az embert!
Ha a bűnnek és a hit nélküli életnek szolgálunk, akkor mi sem lehetünk közben az Istené is. Nem lehet két Úrnak szolgálni, ahogyan arra Jézus is felhívja a figyelmet!
Hiába a hangsúly, a többszöri kiemelés, a 10 parancsolat alaptétele: „*Én vagyok az Úr a te Istened. Ne legyen más Istened!*”, vagy az első nagy parancsolat: „*Szeresd az Urat, a te Istenedet teljes szívedből, teljes lelkedből és teljes elmédből.”* mégis mennyire könnyen elcsábulunk, hogy más urat, saját bálványt, hogy önmagunk akaratát és vágyát imádjuk mindenek felett. „*ez a nép csak szájával közeledik hozzám, és ajkával dicsőít engem, de szíve távol van tőlem, istenfélelme pedig csupán betanult emberi parancsolat”*
Ez már nem az Isten tisztelete. Nincs benne se ujjongó hálaadás, se őszinte bűnbánat. A díszítés, a külső rend, a rendszeres vallásgyakorlat azonban nem elég, sőt, önmagában lényegében semmi.
Teljes odaszánás kell. Az egész lényünk, minden tettünk és gondolatunk Istenre bízása jelenti az Úrban bízó hitet. Immel-ámmal, csak úgy vasárnaponta nem lehet, nem elég kereszténynek lenni!
De ne legyen félreértés, nem a rendszeresség a lényeg, hiszen mit ér a minnapi ima, ha az csak gépiesen eldarálható szöveg? Nem egy pipálgatható lista az őszinte kapcsolat Istennel. Próbáljuk elhitetni magunkkal is, jó, elegendő ez, mint mikor gyermek csak azért hívja fel, keresi a szüleit, hogy le legyen tudva a napi érdeklődés, de akkor ez nem odaadó, szereteten alapuló kapcsolat.
Mit ér az Isten előtt a szokás, a hangos taps és az üdvrivalgás, mint valami díszfelvonulás, ha valójában nincs ott a tudatosan odaszánt élet? Őt nem tudjuk megvezetni, vagy átverni, hiszen Ő nem azt nézi, ami a szem előtt van, hanem ami a szívben van!

„*Jaj azoknak, akik el akarják titkolni tervüket az ÚR elől! Sötétben hajtják végre tettüket, mert azt gondolják: Ki láthat meg minket, ki ismerhetne ránk?”*Júda népe ebben az időben a saját kezébe venné a sorsát. Titokban szervezkednek, alattomosan, kis kapukon keresztül akarnak érvényesülni, az Úr nélkül akarják a saját céljaikat beteljesíteni. Az asszír birodalmat, az elnyomást akarják lerázni magukról, de nem Istenben bízva, hanem a környező népekkel összefogva orvgyilkosságok és lázadások során akarják elérni a vágyott célt. Az emberi fifikába, a csalásba, az erőszakba vetik a hitüket. De lehet-e a gonoszságra gonoszsággal válaszolni, a becstelenségre becstelenséggel? Megoldott ez már valaha is valamit a világban? Szentesítheti-e a cél az eszközt?

Mai vasárnapunk agendai tételmondata: megszentelt életben. A szent pedig az, ami az Istené, ami hozzá tartozik. Akkor tehát úgy is feltehetnénk az iménti kérdést, hogy tartozhat-e Istenhez a rossz eszköz, a bűn? Így már sokkal kevésbe jelent talán dilemmát a válasz. Nem, nem lesz szent a bűn sohasem! Nincs olyan helyzet, amikor az Isten akaratát jogosan vethetjük el, tehetjük félre és mondhatjuk azt, hogy most a bűnös út az egyetlen járható. Az mindig Isten nélküli út marad.
Mi az Istent követő életre kaptunk elhívást, a keresztény, azaz Krisztust követő magatartásra. Abba talán belefér a bűn?
Jézus talán bünteti, isteni hatalommal sújtja a farizeusokat, vagy őt elhagyó tanítványokat, vagy az őt gúnyolókat, tőrbe csalókat és büntetlenül elítélőket? Mi lett volna a mi igazságunk, az emberi tett Jézus helyében? Az Isten akaratár bízott élet, vagy ugyanaz, mint Péter döntse? Mi is kardot ragadtunk volna inkább és füleket vágtunk volna le azt képzelve, hogy ezzel majd igazságot és győzelmet nyerünk?
Valószínűleg az utóbbi, de az emberi hamisságnak, a szeretetlen okoskodásnak, és az önző igazságkeresésnek nincs köze a mi mennyei Atyánk akaratához, nincs köze a Krisztusi szeretethez. Akkor nekünk sincs? Pedig mi Krisztus követőinek nevezzük magunkat!
Nem a szeretet nagy parancsolatait adta első sorban elénk is Krisztus? Akkor mégis mi milyen keresztények vagyunk ma, ha nem ez uralkodik a szívünkben? Van bármilyen jogunk magunkat kereszténynek nevezni, vagy ezzel csak megcsúfoljuk Istent a minnapjainkban?
Fogságban vagyunk testvérek Krisztus nélkül és nem tudunk az Istennel járni. Fogságában vagyunk a saját akaratunknak, a saját erőnknek, az önmagunk és a társadalom által szentesített eszközöknek.
A 10 parancsolat megérthető és megélhető 10 szabadságként is. Ebben a 10 szabadságban Isten már nem tiltásokat fogalmaz meg a számunkra, hanem elmondja, hogy mi mindentől lehetünk szabadok, ha valóban Ő a mi Istenünk: *„Én, az ÚR, vagyok a te Istened”*. Ha valóban Ő a mi fazekasmesterünk, ha ezt nem eltagadni próbáljuk, hanem kegyelemként megéljük, akkor nincs szükségünk lopásra, irigységre, bálványimádásra és így tovább, mert akkor rá tudjuk bízni magunkat, akkor szabadok leszünk mindettől az Ő valóban szent akaratában.
Ugyanezt mondja itt el Júda népének is. Meg fogják látni, hogy nincs szükségük a hazug, hátbatámadó, bűnökkel terhelt saját okoskodásaikra, mert Isten akarat ezeknél sokkal nagyobb, és sokkal jobb. „*és a Libánon kertté válik, a kert pedig erdőnek látszik. Azon a napon a süketek is meghallják az írás szavait, a vakok szemei pedig látni fognak a homály és sötétség után.”*Ő a kopár sziklán is fákat, erdőt teremthet és táplálhat. A Mindenhatónak van kegyelme és hatalma rá. Az Úr nem a mi behatárolt gondolkodásunk és reménységeink között mozog, ne akarjuk belekényszeríteni Őt is a mi fogságainkba!
Példát, ígéretet kaptunk arra Krisztusban, hogy Ő mindennél sokkal nagyobb. Jézus által süketként is meghallhatjuk az igét, vakként is felfedezhetjük az életünkben a mennyei Atya akaratát.
Egy nagyon rosszul látó egyetemi professzorunk mondta egyszer a bibliai görög nyelvtanban való botorkálásunkra, hogy: „Ha nem megy, nyugodtan puskázhatnak is a dolgozatnál. Én alig látok valamit, de tudom és értem, hogy mi áll ott. Ha maguk csak nézni és bámulni akarják a bibliai igéket, akkor nem én leszek a vak.”
Így vagyunk bizony az Isten igéjével nap, mint nap. Amíg csak olvassuk és nézzük, hit és értelem nélkül, addig nem fogjuk befogadni és valóban hitben megélni az Isten kegyelmét. Be lehet magolni az egész Bibliát, lehet imamalomként élni, lehet minden második szavunk, hogy „az Úr akarata”, de hit és megértés nélkül mindez csak hamisság, fonákság, ahogyan az igénk fogamaz. Isten káromlása, éppen ahogyan Júda hamis istentisztelete Ézsaiás korában.
Az Úr kegyelme, az Ő akarata azonban nem a többségtől, nem az agyag akaratától függ. Független, mint semmi más a világban.
„*Újra örömüket lelik az alázatosak az ÚRban, a legszegényebbek is örvendezni fognak Izráel Szentje előtt”*Isten bűnbocsánatot hozó akarata, az ő szabadítása, Jézus Krisztus nem függöt és ma sem függ az embertől. Nem tudjuk torzzá tenni azt, ami az Istené, mert az a kegyelemben védve van. Nem tudjuk elzsákmányolni és kihasználni a sötétben. Isten akarata, az Ő szeretete változatlan és örök. Ő örvendezést ígér az embernek Nála, az Ő szent közelségében, az Ő asztalánál. Nem kell erősebbnek lennünk mint a világ, nem kell ledöntenünk rosszat rosszal, ha másként nem megy az erőnkből, mert az Úr ennél sokkal többet kínál nekünk az Ő szabadításában. Azt ígéri nekünk, hogy a legszegényebb az legelesettebb is örvendezni fog nála, Jézus Krisztus így tanított bennünket a Hegyi beszédben:
„Boldogok a lelki szegények, mert övék a mennyek országa.” A mi mennyei Atyánk tehát megszabadított minket, ne akarjunk hát újra a világi adok-kapok rabjává válni, inkább ünnepeljük az Ő szent kegyelmét! Ámen